送談執權張南顯歸廣州
作者：白玉蟾
朝代：宋

paragraphs: 七月送我東南道，八月送我西南道。
西南江沙黄茫茫，東南海水白浩浩。
海水飛作潮頭來，潮頭卷取潮舌回。
江沙一望渺千里，千里亦此一江水。
水外青山山外雲，雲邊蒼樹樹邊村。
村有酒酤酤不得，小船寂寞愁黄昏。
大丈夫，不拘此。
無酒便如何，有酒亦樂只。
爲問東南海水西南江，如何滔滔獨未降。
豈不亦笑老先生，有如此水亦迷邦。
君但歸，歸去好，人生有情爲情惱。
明朝輕舟當徑度，不須回首端州路。